****

**KËSHILLI I MINISTRAVE**

**PROJEKTVENDIM**

**NR.\_\_\_\_\_\_, DATË \_\_.\_\_. 2020**

**PËR**

**MËNYRËN E PËRDORIMIT TË GJUHËS SË PAKICAVE KOMBËTARE NË MARRËDHËNIET NDËRMJET PERSONAVE QË I PËRKASIN PAKICAVE KOMBËTARE DHE ORGANEVE TË VETËQEVERISJES VENDORE**

Në mbështetje të nenit 100, të Kushtetutës dhe të pikës 6, të nenit 15, të ligjit nr. 96/2017 “Për mbrojtjen e pakicave kombëtare në Republikën e Shqipërisë”, me propozimin e ministrit të Brendshëm, Këshilli i Ministrave

**V E N D O S I:**

1. Njësia bazë e vetëqeverisjes vendore, në të cilën personat që i përkasin një pakice kombëtare banojnë tradicionalisht ose përbëjnë mbi 20 për qind të numrit të përgjithshëm të popullsisë brenda territorit të saj, krijon kushtet për përdorimin e gjuhës së pakicës në marrëdhëniet ndërmjet tyre dhe personave që i përkasin pakicës, bazuar në kërkesën e tyre.
2. Kërkesa bëhet me shkrim nga jo më pak se një për qind e personave që u përkasin një pakice kombëtare dhe i drejtohet njësisë bazë të vetëqeverisjes vendore, në territorin e të cilës banojnë këta persona, ku përcaktohet qartë qëllimi i saj dhe caktohet përfaqësuesi apo përfaqësuesit e autorizuar për të komunikuar me organet bazë të njësive të vetëqeverisjes vendore, deri në marrjen e vendimit nga këshilli bashkiak.
3. Kërkesa duhet të shqyrtohet brenda 60 (gjashtëdhjetë) ditëve nga paraqitja e saj pranë njësisë bazë të vetëqeverisjes vendore.
4. Në bazë të kërkesës së paraqitur, kryetari i bashkisë kërkon thirrjen e mbledhjes së këshillit bashkiak dhe merr masa për përgatitjen e materialeve për shqyrtim në mbledhje, bazuar mbi këtë kërkesë. Nëse vlerësohet e nevojshme për shqyrtimin e kërkesës, mund të zhvillohet një seancë dëgjimore me kërkuesit apo personin e autorizuar prej tyre. Kërkuesit njoftohen për mbledhjen e këshillit bashkiak në përputhje me parashikimet e nenit 17, të ligjit nr.139/2015 “Për vetëqeverisjen vendore”, i ndryshuar.
5. Vendimi i këshillit bashkiak pasi i nënshtrohet verifikimit të ligjshmërisë nga ana e prefektit të qarkut, i komunikohet personit të autorizuar në përputhje me parashikimet e ligjit nr. 139/2015 “Për vetëqeverisjen vendore”, i ndryshuar dhe Kodit të Procedurave Administrative. Kundër vendimit të refuzimit të kërkesës për përdorimin e gjuhës së pakicës, në marrëdhënie mes personave që i përkasin pakicave kombëtare, kërkuesit kanë të drejtë të paraqesin ankim pranë gjykatës kompetente për zgjidhjen e mosmarrëveshjeve administrative.
6. Përdorimi në gjuhën e pakicës, realizohet si më poshtë:
7. gjatë procesit të informimit mbi të drejtat e tyre, në bazë të ligjit nr. 139/2015 “Për vetëqeverisjen vendore”, i ndryshuar dhe të ligjit nr. 119/2014 “Për të drejtën e informimit”, duke hartuar për këtë qëllim rregullore apo nëpërmjet fletëve informuese, të cilat mund të publikohen/afishohen në ambiente të dukshme të organeve të vetëqeverisjes vendore;
8. aksesit në programin e transparencës;
9. gjatë seancave të këshillimeve me bashkësinë përpara shqyrtimit dhe miratimit të akteve, sipas parashikimeve të nenit 18, të ligjit nr. 139/2015 “Për vetëqeverisjen vendore”, i ndryshuar, përfaqësuesit e pakicave kombëtare apo me shoqatat që i përfaqësojnë këto komunitete;
10. në paraqitjen e kërkesave apo ankesave drejtuar organeve bazë të vetëqeverisjes vendore për çështje që lidhen me funksione dhe kompetenca në juridiksionin e njësisë së vetëqeverisjes vendore;
11. për të paraqitur iniciativa qytetare nëpërmjet përfaqësuesve të autorizuar, drejtuar këshillit bashkiak sipas parashikimeve të përcaktuara në rregulloren e organizimit dhe funksionimit të këshillit bashkiak, në përputhje me nenin 20, të ligjit nr. 139/2015 “Për vetëqeverisjen vendore”, i ndryshuar.
12. Për të siguruar përdorimin në gjuhën e pakicës, sipas përcaktimeve të pikës 6, të këtij vendimi, organet përgjegjëse të njësive të vetëqeverisjes vendore, parashikojnë në buxhetin vjetor të tyre, për aq sa është e mundur, zë të veçantë për punësimin e personave që njohin gjuhën e pakicës kombëtare, sipas parashikimeve të ligjit për vetëqeverisjen vendore dhe ligjit për financat vendore.
13. Në rastet kur ka një kërkesë të mjaftueshme nga persona që i përkasin një pakice kombëtare, pranë organeve të njësive të vetëqeverisjes vendore, me një popullsi ku mbi 20 për qind e banorëve i përkasin pakicës, këshilli bashkiak, në përputhje me shkronjën “ll”, të nenit 54, të ligjit nr. 139/2015 “Për vetëqeverisjen vendore”, i ndryshuar, vendos për emërtimin e njësisë administrative, rrugëve shesheve, territoreve, krahas gjuhës shqipe edhe në gjuhën e pakicës kombëtare. Në këtë rast, kërkesa paraqitet dhe shqyrtohet nga organet përgjegjëse të njësive të vetëqeverisjes vendore, sipas parashikimit të bërë në pikat 2-5, të këtij vendimi.
14. Efektet financiare për tabelat për emërtimin e njësisë administrative, rrugëve shesheve, territoreve, në gjuhën e pakicës kombëtare, brenda territorit administrativ të njësisë, sipas pikës 8, të këtij vendimi, përballohen nga buxheti i njësive përkatëse të vetëqeverisjes vendore, në përputhje me nenin 28, të ligjit nr. 9270, datë 29.7.2004 “Për sistemin e adresave”, të ndryshuar.
15. Për zbatimin e këtij vendimi ngarkohen Ministria e Brendshme dhe njësitë e vetëqeverisjes vendore.

Ky vendim hyn në fuqi pas botimit në “Fletoren Zyrtare”.

**KRYEMINISTRI**

**EDI RAMA**

**MINISTRI I BRENDSHËM**

 **SANDËR LLESHAJ**